Efter syv dage med smittetal under de kritiske grænser, er Budolfi Sogn i Aalborg i dag genåbnet. Det betyder, det nu blot er Vor Frelsers Sogn i Aalborg, der er nedlukket, og kommunen forventer, at det kan genåbne i morgen 17. juni, lyder det fra Jan Nielsen, der er direktør i Ældre & Handicapforvaltningen i Aalborg Kommune og står i spidsen for kommunens kriseberedskab. -	Jeg er glad for, at vi nu kan genåbne endnu et sogn i Aalborg Kommune. Efter et par uger med meget høje smittetal og flere lukkede sogne lysner det i horisonten. Vi kan se, at smittetallene falder dag for dag, og vi håber, at vi i morgen kan genåbne Vor Frelser Sogn, siger han. En lang fælles kamp mod høje smittetal i Aalborgs midtby er dermed afsluttet i denne omgang, og direktøren i Ældre & Handicapforvaltningen har stor ros til alle, der har ydet en indsats. -	Jeg vil gerne anerkende den omstillingsparathed, de mange berørte institutioner og foreninger har vist. Det er et stort arbejde at skulle ændre retningslinjerne hele tiden, og naturligvis har det været frustrerende at skulle lukke ned, når resten af samfundet generelt er i fuld gang med at genåbne, siger Jan Nielsen. Budolfi Sogn blev lukket ned på grund af smittetallene 31. maj. Vor Frelsers Sogn har været nedlukket siden 24. maj.

Referat:
Klostermarksskolen i Aalborg og en lang række kulturinstitutioner kan fra i dag åbne dørene igen efter godt to ugers corona-nedlukning.